旌表陳節婦古意
作者：何夢桂
朝代：宋

paragraphs: 庭隅墮缺月，慈烏驚夜啼。
哀啼心獨苦，抱雛耿孤棲。
孤棲不自恤，懷人在中閨。
嫠緯織不成，撫杼羌憯悽。
煢煢守孤兒，覆額髮未齊。
矢心負螟蠃，兩手各持携。
廩粟不自富，歲以粒遺黎。
大火化劫運，終然完白圭。
邅迴蹇吾道，三綱墜塗泥。
鬚眉衆婦女，媿死一寡妻。
徽名表貞節，光彩生門題。
斲雪靈山山，濯清沙溪溪。
三唱衛柏舟，天橫斗柄低。